তথ্যবিবরণী নম্বর: ৩৭৩২

‍

**বিএনপি ১০ বছর ক্ষমতায় থেকেও সেসময়ে আসা রোহিঙ্গাদের ফেরত পাঠাতে পারেনি**

**-- তথ্যমন্ত্রী**

চট্টগ্রাম, ১৭ আশ্বিন (২ অক্টোবর) :

বিএনপি ১০ বছর ক্ষমতায় থেকেও সেসময়ে আসা রোহিঙ্গাদের ফেরত পাঠাতে পারেনি, বলেছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

আজ চট্টগ্রাম নগরীর সিআরবি শিরিষ তলায় সামাজিক সংগঠন ‘তিলোত্তমা চট্টগ্রাম’আয়োজিত মুজিববর্ষ উপলক্ষে পাঁচ লাখ বৃক্ষরোপণ কর্মসূচির উদ্বোধন শেষে 'রোহিঙ্গা প্রত্যাবাসন ঠিক মতো হচ্ছে না' -বিএনপি'র এমন অভিযোগ সম্পর্কে সাংবাদিকদের প্রশ্নের জবাবে মন্ত্রী একথা বলেন।

মন্ত্রী বলেন, '১৯৯১ ও ’৯২ সালে বিএনপি যখন ক্ষমতায় ছিল, তখন বাংলাদেশে যেসব রোহিঙ্গা এসেছিল তাদের বেশিরভাগই রয়ে গেছে, ফেরত যায়নি। বিএনপির মহাসচিব মির্জা ফখরুল ইসলাম আলমগীর সাহেবকে বলবো ১৯৯১ সালের পর বিএনপি দু’দফায় ১০ বছর ক্ষমতায় ছিল, তাদের সময়ে যে রোহিঙ্গারা এসেছিল তাদেরকে তারা ফেরত পাঠাতে পারেননি।'

বঙ্গবন্ধুকন্যা প্রধানমন্ত্রী মানবিক দিক বিবেচনা করে রোহিঙ্গাদের জন্য সীমান্ত খুলে দিয়েছিলেন, ফলে সেখানে চলমান বর্বরতার হাত থেকে লাখ লাখ রোহিঙ্গা রক্ষা পেয়েছে এবং এতে সমগ্র পৃথিবী বাংলাদেশের প্রধানমন্ত্রী শেখ হাসিনার প্রশংসা করেছে উল্লেখ করে ড. হাছান বলেন, আন্তর্জাতিক বিভিন্ন পত্রপত্রিকা ও গণমাধ্যম প্রধানমন্ত্রীকে ‘মাদার অভ হিউম্যানিটি’ হিসেবে আখ্যায়িত করেছে। সমগ্র পৃথিবী যেখানে প্রশংসা করছে সেখানে বিএনপি তার প্রশংসা করতে পারেনি।

ড. হাছান মাহ্‌মুদ বলেন, বাংলাদেশের কূটনৈতিক তৎপরতার কারণেই ওআইসি’র পক্ষ থেকে আন্তর্জাতিক আদালতে মিয়ানমারের বিচার হচ্ছে। আমরা দৃঢ়ভাবে বিশ্বাস করি আমাদের সরকার কোনো যুদ্ধ-বিগ্রহের মাধ্যমে নয়, কূটনৈতিক চাপ প্রয়োগ এবং আন্তর্জাতিক মহল থেকে চাপের মাধ্যমে, কূটনীতি ও আন্তর্জাতিক আদালতের মাধ্যমে এই সমস্যার সমাধান করতে চায়, আমরা সেই পথেই হাঁটছি।

এতে ইতিমধ্যে অনেক সফলতা এসেছে জানিয়ে তিনি বলেন, আন্তর্জাতিক আদালত থেকে মিয়ানমারকে সমন দেয়া হয়েছে, পাশাপাশি কিছু নির্দেশনাও দেয়া হয়েছে। রোহিঙ্গাদের ফেরত নিয়ে যাবার জন্য বলা হয়েছে। অনেককে বিচারের আওতায় আনতে বলা হয়েছে। প্রকৃতপক্ষে মিয়ানমারকে আন্তর্জাতিক আদালত থেকে তিরস্কারের মতোই করা হয়েছে। এটি বাংলাদেশেরই কূটনৈতিক তৎপরতার সফলতা।

তথ্যমন্ত্রী ড. হাছান মাহ্‌মুদ বলেন, ১৯৮১ সালে বঙ্গবন্ধু কন্যা শেখ হাসিনা আওয়ামী লীগের সভাপতি হিসেবে দায়িত্ব গ্রহণ করে দেশে আসার পর ১৯৮৩ সাল থেকে তিনি বৃক্ষরোপণকে আন্দোলনে রূপান্তর করার উদ্দেশ্যে কৃষক লীগের মাধ্যমে মাসব্যাপী বৃক্ষরোপণ অভিযান শুরু করেছিলেন। ’৯৬ সালে দেশ পরিচালনার দায়িত্ব পাবার পর বৃক্ষরোপণকে পরিপূর্ণভাবে একটি আন্দোলনে রূপান্তর করতে তিনি সক্ষম হয়েছেন। এই আন্দোলনের পেছনে তিলোত্তমা চট্টগ্রামের মতো সামাজিক সংগঠনগুলোর বিরাট অবদান রয়েছে।

তিলোত্তমা চট্টগ্রামের প্রতিষ্ঠাতা পরিচালক সাহেলা আবেদীন রীমার সভাপতিত্বে অনুষ্ঠানে বিশেষ অতিথির বক্তব্য রাখেন দৈনিক আজাদী সম্পাদক এম এ মালেক, সিএমপি’র উপ পুলিশ কমিশনার বিজয় বসাক, সাংবাদিক ওসমান গণি মনসুর, সিপিডিএল-এর ব্যবস্থাপনা পরিচালক ইফতেখার সোহাগ, চট্টগ্রামের প্রেসক্লাবের সাধারণ সম্পাদক চৌধুরী ফরিদ, এলভিয়ন গ্রুপের চেয়ারম্যান রইস উদ্দিন সৈকত, শিল্পপতি এস এম আবু তৈয়ব, লায়ন শামসুদ্দিন সিদ্দিকী প্রমুখ।

#

আকরাম/খালিদ/রফিকুল/সেলিম/২০২০/২১৩০ ঘণ্টা

তথ্যবিবরণী নম্বর : ৩৭৩১

**বাহাউদ্দীন নাছিমের মায়ের মৃত্যুতে প্রবাসী কল্যাণ মন্ত্রীর শোক**

ঢাকা, ১৭ আশ্বিন (২ অক্টোবর):

বাংলাদেশ আওয়ামী লীগের যুগ্ম-সাধারণ সম্পাদক, কৃষিবিদ আ ফ ম বাহাউদ্দীন নাছিমের মা কাজী নূরজাহান বেগমের মৃত্যুতে গভীর শোক প্রকাশ করেছেন প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ।

আজ এক শোকবার্তায় মন্ত্রী মরহুমার বিদেহী আত্মার মাগফেরাত কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জানান।

#

রাশেদুজ্জামান/সাহেলা/খালিদ/মোশারফ/আব্বাস/২০২০/১৭৪০ ঘণ্টা

তথ্যবিবরণী নম্বর : ৩৭৩০

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ১৭ আশ্বিন (২ অক্টোবর):

      স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত   
২৪ ঘণ্টায় দেশে ১১ হাজার ১৭৬ জনের নমুনা পরীক্ষা করে ১ হাজার ৩৯৬ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা তিন লাখ ৬৬ হাজার ৩৮৩ জন।

গত ২৪ ঘণ্টায় ৩৩ জন-সহ এ পর্যন্ত ৫ হাজার ৩০৫ জন এ রোগে মৃত্যুবরণ করেছেন।

করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন দুই লাখ ৭৮ হাজার ৬২৭ জন।

#

হাবিবুর/সাহেলা/মোশারফ/আব্বাস/২০২০/১৭৪০ ঘণ্টা

তথ্যবিবরণী                                                                           নম্বর : ৩৭২৯

**আ ফ ম বাহাউদ্দিন নাছিমের মায়ের মৃত্যুতে মন্ত্রিপরিষদের সদস্যবৃন্দের শোক**

ঢাকা, ১৭ আশ্বিন (২ অক্টোবর):

বাংলাদেশ আওয়ামী লীগের যুগ্ম-সাধারণ সম্পাদক আ ফ ম বাহাউদ্দিন নাছিমের মাতা কাজী নুরজাহান বেগমের মৃত্যুতে মন্ত্রী ও প্রতিমন্ত্রীবর্গ গভীর শোক ও দুঃখ প্রকাশ করেছেন।

পৃথক পৃথক শোকবার্তায় তাঁরা মরহুমা কাজী নুরজাহান বেগমের রুহের মাগফেরাত কামনা করেন এবং শোকসন্তপ্ত পরিবারের প্রতি গভীর সমবেদনা জানান।

আ ফ ম বাহাউদ্দিন নাছিমের মায়ের মৃত্যুতে গভীর শোক ও দুঃখ প্রকাশ করেছেন সড়ক পরিবহন ও সেতুমন্ত্রী ওবায়দুল কাদের, কৃষিমন্ত্রী ড. মোঃ আব্দুর রাজ্জাক, তথ্যমন্ত্রী ড. হাছান মাহ্‌মুদ, পরিকল্পনা মন্ত্রী এম এ মান্নান, শিল্পমন্ত্রী নূরুল মজিদ মাহমুদ হুমায়ূন, খাদ্যমন্ত্রী সাধন চন্দ্র মজুমদার, বাণিজ্যমন্ত্রী টিপু মুনশি, সমাজকল্যাণ মন্ত্রী নুরুজ্জামান আহমেদ, মৎস্য ও প্রাণিসম্পদ মন্ত্রী শ ম রেজাউল করিম, পরিবেশ মন্ত্রী মোঃ শাহাব উদ্দিন, বিজ্ঞান ও প্রযু্ক্তি মন্ত্রী স্থপতি ইয়াফেস ওসমান, শিল্প প্রতিমন্ত্রী কামাল আহমেদ মজুমদার, সমাজকল্যাণ প্রতিমন্ত্রী মোঃ আশরাফ আলী খান খসরু, নৌপরিবহন প্রতিমন্ত্রী খালিদ মাহ্‌মুদ চৌধুরী, পানিসম্পদ প্রতিমন্ত্রী কর্নেল (অব.) জাহিদ ফারুক, সংস্কৃতি বিষয়ক প্রতিমন্ত্রী কে এম খালিদ, বেসরকারি বিমান পরিবহন ও পর্যটন প্রতিমন্ত্রী মোঃ মাহবুব আলী, মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা এবং পানিসম্পদ উপমন্ত্রী এ কে এম এনামুল হক শামীম।

মন্ত্রী ও প্রতিমন্ত্রীগণ মরহুমা কাজী নুরজাহান বেগমের রুহের মাগফেরাত কামনা করেন এবং শোকসন্তপ্ত পরিবারের প্রতি গভীর সমবেদনা জানান।

#

কামাল/রেজ্জাকুল/শামীম/২০২০/১৪৩০ ঘণ্টা

তথ্যবিবরণী                                                                           নম্বর : ৩৭২৮

**জেলেদের জন্য ১০ হাজার ৫৬৭ মে.টন ভিজিএফ চাল বরাদ্দ**

ঢাকা, ১৭ আশ্বিন (২ অক্টোবর):

সরকারের মানবিক খাদ্য সহায়তা কর্মসূচির আওতায় চলতি ২০২০-২১ অর্থবছরে ইলিশের প্রধান প্রজনন মৌসুমে ইলিশ আহরণ নিষিদ্ধকালীন (১৪ অক্টোবর থেকে ৪ নভেম্বর মোট ২২দিন) জেলেদের জন্য ১০ হাজার ৫৬৬.৮৪ মেট্রিক টন ভিজিএফ চালবরাদ্দ করা হয়েছে।

সম্প্রতি ৩৬টি জেলা প্রশাসকদের অনুকূলে এ সংক্রান্ত মঞ্জুরিপত্র জারি করেছে মৎস্য ও প্রাণিসম্পদ মন্ত্রণালয়।

#

ইফতেখার/কামাল/রেজ্জাকুল/শামীম/২০২০/১৪৪৭ ঘণ্টা

তথ্যবিবরণী নম্বর : ৩৭২৭

**কুয়েতের আমিরের মৃত্যুতে শোক বইয়ে স্বাক্ষর করলেন পররাষ্ট্রমন্ত্রী**

ঢাকা, ১৭ আশ্বিন (২ অক্টোবর):

কুয়েতের আমির সাবাহ আল-আহমদ আল-জাবের আল-সাবাহ’র মৃত্যুতে ঢাকাস্থ কুয়েত দূতাবাসে রাখা শোক বইয়ে স্বাক্ষর করেছেন পররাষ্ট্রমন্ত্রী ড. এ কে আব্দুল মোমেন।

এসময় ড. মোমেন উল্লেখ করেন, শেখ সাবাহ ছিলেন বাংলাদেশের প্রকৃত বন্ধু। তিনি ১৯৭৪ সালে বাংলাদেশে এসে জাতির পিতা বঙ্গবন্ধু শেখ মুজিবুর রহমানকে ওআইসি সম্মেলনে নিয়ে যান।

ড. মোমেন বলেন, শেখ সাবাহ দূরদর্শী এবং মুসলিম উম্মাহর জন্য একজন উদার নেতা ছিলেন। তাঁর মৃত্যুতে মুসলিমবিশ্ব তাদের স্বার্থরক্ষায় নিবেদিতপ্রাণ বিশ্বনেতাকে হারালো।

পররাষ্ট্রমন্ত্রী বলেন, কুয়েতে বসবাসকারী প্রবাসী বাংলাদেশিদের কল্যাণে আমিরের অবদান এদেশের মানুষ শ্রদ্ধার সাথে স্মরণ করবে।

ড. মোমেন বাংলাদেশ সরকার ও জনগণের পক্ষ থেকে শেখ সাবাহ’র প্রতি গভীর শ্রদ্ধা জানান। তিনি মরহুমের রুহের মাগফেরাত কামনা করেন। পররাষ্ট্রমন্ত্রী মরহুমের শোকসন্তপ্ত পরিবার এবং সেদেশের ভ্রাতৃপ্রতীম জনগণের প্রতি গভীর সমবেদনা জানান।

শোক বইয়ে স্বাক্ষরকালে বাংলাদেশে নিযুক্ত কুয়েতের রাষ্ট্রদূত আদেল মোহাম্মেদ এ. এইচ হায়াত উপস্থিত ছিলেন।

#

তৌহিদুল/কামাল/রেজ্জাকুল/শামীম/২০২০/১৪৪৫ ঘণ্টা

তথ্যবিবরণী নম্বর : ৩৭২৬

**রপ্তানি বাজার সম্প্রসারণের আহবান শিল্প প্রতিমন্ত্রীর**

ঢাকা, ১৭ আশ্বিন (২ অক্টোবর):

উৎপাদনশীলতা বৃদ্ধির মাধ্যমে রপ্তানি বাজার সম্প্রসারণের আহবান জানিয়েছেন শিল্প প্রতিমন্ত্রী কামাল আহমেদ মজুমদার। রপ্তানি আয় বৃদ্ধির জন্য পোশাক শিল্পের পাশাপাশি অন্যান্য সম্ভাবনাময় খাতের প্রতি মনোযোগ আরো বৃদ্ধিরওপর গুরুত্বারোপ করেন তিনি।

জাতীয় উৎপাদনশীলতা দিবস ২০২০ উদযাপন উপলক্ষ্যে অনলাইন মাধ্যমে ন্যাশনাল প্রোডাকটিভিটি অর্গানাইজেশন (এনপিও) আয়োজিত জাতির পিতার স্বপ্নের সোনার বাংলা বিনির্মাণে উৎপাদনশীলতা শীর্ষক আলোচনা অনুষ্ঠানে প্রধান অতিথির বক্তৃতায় প্রতিমন্ত্রী আজ এ কথা বলেন।

শিল্পসচিব কে এম আলী আজমের সভাপতিত্বে বিশেষ অতিথি ছিলেন অতিরিক্ত সচিব লুৎফুন নাহার বেগম। ন্যাশনাল প্রোডাক্টিভিটি অর্গানাইজেশনের (এনপিও) পরিচালক নিশ্চিন্ত কুমার পোদ্দার এতে স্বাগত বক্তব্য রাখেন।

শিল্প প্রতিমন্ত্রী বলেন, উন্নত দেশগুলোর মতো বাংলাদেশেও উৎপাদনশীলতার সংস্কৃতি চর্চা জোরদার হবে। করোনা পরিস্থিতি থেকে উত্তরণ ঘটিয়ে দেশের অর্থনৈতিক কার্যক্রমকে শক্তিশালী করতে চলতি ২০২০-২১ অর্থবছরে ৮ দশমিক ২ শতাংশ প্রবৃদ্ধি অর্জনের লক্ষ্য নির্ধারণ করা হয়েছে। এ লক্ষ্য অর্জনে সামগ্রিক শিল্পখাতকে প্রয়োজনীয় সকল ধরণের সহায়তা প্রদান অব্যাহত রাখার জন্য শিল্প মন্ত্রণালয় ও এর আওতাধীন দপ্তর-সংস্থার সকলকে প্রতিমন্ত্রী নির্দেশনা প্রদান করেন ।

প্রতিমন্ত্রী উৎপাদনশীলতা বৃদ্ধির লক্ষ্যে শিল্প কারখানার পরিবেশ সুরক্ষার পাশাপাশি শ্রমিকের নিরাপত্তা, কর্মপরিবেশ উন্নয়ন, স্বাস্থ্যঝুঁকি মোকাবিলা, অপচয়রোধ ও কাঁচামালের যথাযথ ব্যবহারের মাধ্যমে জ্ঞানভিত্তিক শিল্পায়নের অভিযাত্রা জোরদার করার জন্য মালিক-শ্রমিকসহ সংশ্লিষ্ট সকলের প্রতি আহবান জানান।

#

মাসুম বিল্লাহ/কামাল/রেজ্জাকুল/মাসুম/২০২০/১২৫৫ ঘণ্টা

তথ্যবিবরণী নম্বর : ৩৭২৫

**বাহাউদ্দিন নাছিমের মায়ের মৃত্যুতে তথ্যমন্ত্রীর শোক**

ঢাকা, ১৭ আশ্বিন (২ অক্টোবর) :

বাংলাদেশ আওয়ামী লীগের যুগ্ম-সাধারণ সম্পাদক আ ফ ম বাহাউদ্দিন নাছিমের মা কাজী নূরজাহান বেগমের মৃত্যুতে গভীর শোক ও দু:খ প্রকাশ করেছেন তথ্যমন্ত্রী ড. হাছান মাহ্‌মুদ।

আজ রাজধানীর একটি হাসপাতালে ৮০ বছর বয়সে নূরজাহান বেগম মৃত্যুবরণ করেন। তথ্যমন্ত্রী মরহুমার রুহের মাগফেরাত কামনা করেন ও শোকাহত পরিবারের প্রতি গভীর সমবেদনা জানান।

#

আকরাম/কামাল/রেজ্জাকুল/শামীম/২০২০/১৬৩৯ ঘণ্টা